**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O PODELITVI OBČINSKIH PRIZNANJ V LETU 2021**

*PRAVNA PODLAGA:*

* 3., 4. in 5. člen Odloka o priznanjih Občine Renče-Vogrsko (Uradne objave v občinskem glasilu, št. 3/08 in 11/17)

*PREDLAGATELJ:*

Komisija za mandatna vprašanja, volitve in imenovanja

*OBRAZLOŽITEV:*

Občina Renče-Vogrsko je na podlagi Odloka o priznanjih Občine Renče-Vogrsko dne 17. februarja objavila Javni razpis za podelitev priznanj Občine Renče-Vogrsko v letu 2021. Javni razpis se je nanašal na podelitev treh Plaket Občine Renče-Vogrsko posameznikom ali skupinam in enega Zlatega grba Občine Renče-Vogrsko posamezniku.

Na podlagi 10. člena odloka je za obravnavo prispelih predlogov in za oblikovanje predlogov za podelitev priznanj pristojna Komisija za mandatna vprašanja, volitve in imenovanja (v nadaljevanju: Komisija).

Komisija je predpisani postopek iz prejšnjega odstavka izvedla dne 22. marca na svoji 16. seji. Na podlagi podanih prijav na Javni razpis je obravnavala tri predloge za podelitev Plakete Občine Renče-Vogrsko posameznikom ali skupinam in dva predloga za podelitev Zlatega grba Občine Renče-Vogrsko posamezniku.

**1. Podelitev plaket**

V postopku pregleda prispelih predlogov je ugotovila, da so na javni razpis prispeli trije predlogi za podelitev Plakete Občine Renče-Vogrsko posameznikom ali skupinam.

Komisija na podlagi obravnave in postopka ocenjevanja vseh treh predlogov predlaga Občinskemu svetu, da podeli priznanja naslednjim trem predlaganim kandidatom, kot sledi:

1. **Albinci Pisk** se podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti
2. **Rajku Lasiču** se podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti
3. **Nejcu Kovačiču** se podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

**Predstavitve predlogov:**

**1.1 Albinca Pisk**

Krajevna skupnost Bukovica-Volčja Draga predlaga, da se ga. Albinci Pisk podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

Predlagateljica je podala naslednjo utemeljitev predloga:

Živimo v času, ko se ljudje slabo ali skoraj ne poznamo, niti sosedje med seboj ne. Posebej to velja za mesta, bloke, pa tudi na vasi se poznamo vse manj. Vendar, če v Bukovici ali Volčji Dragi pa tudi širše v naši občini omeniš Albinco Pisk, se skoraj ne more zgoditi, da bi jo nekdo ne poznal. Verjamemo, da po dobrih stvareh.

Albinca se je rodila 16. oktobra 1948. Rodila se je v času, ko je bil ves svet porušen, v času, ko so se v Evropi, Sloveniji in tudi v naših krajih rane, ki jih je zadala morija 2. svetovne vojne komaj začele počasi celiti.

V takih časih ljudje živijo in delajo drugače, kot v časih obilja. Ljudje se v bolečini med seboj objamejo, v stiski pa podajo roke in srca in si med seboj pomagajo.

V takih časih je iz deklice v žensko zrasla Albinca. In tega, česar se je naučila kot otrok, ni pozabila niti v zrelih letih življenja. Sama sicer pove, da je bilo v tistih letih, ko je bila na prvem mestu družina in služba, bilo nekoliko manj časa za druge. Pa je vseeno našla čas za prostovoljno delo v Kulturnem domu, sodelovala v Poravnalnem svetu KS pomagala voditi računovodstvo za KS in še mnogo drugega.

Ne le, da je bila aktivna krvodajalka (več kor 50x darovala kri), tudi pri delu v Rdečem križu kot organizaciji je bila aktivna vsa leta. In to zmeraj bolj, saj je pred poldrugim desetletjem prevzela tudi predsedovanje krajevni organizaciji RK Bukovica-Volčja Draga.

Ja, in ko so prišla leta zasluženega pokoja, ko ji ni bilo več treba vsak dan v službo na banki, kjer je delala polnih 38 let, se je šele razcvetela.

V Društvu upokojencev je tako pred leti prevzela delo tajnice in aktivno sodeluje pri organizaciji in izvedbi številnih prireditev, okroglih mizah na krajevni in občinski ravni.

Posebna zgodba je mešani pevski zbor Klasje. Mnoge pevce je osebno povabila k sodelovanju, jih vabila in vabila… In počasi je zbor zaživel in iz leta v leto postajal boljši… in bogati naša srečanja, proslave in druge dogodke z lepimi slovenskimi in drugimi pesmimi. Lahko rečemo, da je zbor, ki mu Albinca predseduje, zgodba o uspehu.

Leta 2014 se je podala tudi v lokalno politiko, ko je bila izvoljena v Občinski svet občine Renče – Vogrsko ter zavzeto delovala kot občinska svetnica in članica v Odboru za družbene dejavnosti naše občine.

Zadnje leto – leto korone – jo je zaznamovalo tako kot vse nas. Pogreša balinanje s prijatelji in prijateljicami, pogreša druženje. Pogreša nek varstveni delovni center za dnevno srečevanje svoje generacije…

Rada sodeluje s komerkoli. Na področju dobrodelnosti sodeluje s Karitas, z mladimi (Mladi Renče-Vogrsko) je pred korono odlično sodelovala.

Iz pogovora z njo in iz njenega dela lahko razumemo življenjsko filozofijo Albince Pisk: Želi si, da bi bil ta naš svet lepši: lepši slovenski jezik, čistejše okolje, ne več revnih in osamljenih ljudi…. Da bi se poznali, čutili in sočutili….

Zaradi zgoraj napisanega Krajevna skupnost Bukovica-Volčja Draga predlaga, da občina Renče-Vogrsko podeli ge. Albinci Pisk Plaketo Občine Renče-Vogrskoza večletne izjemne uspehe oz. vrhunske dosežke na posameznih področjih družbenih dejavnosti.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. 2 Rajko Lasič**

Krajevna skupnost Renče predlaga, da se g. Rajku Lasiču podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

Predlagateljica je podala naslednjo utemeljitev predloga:

Lasič Rajko se udejstvuje na različnih področjih družbenega življena v domačem kraju in v občini. V preteklih letih in desetletjih je zavzeto deloval na področju športa ter v organih krajevne skupnosti in občine.

Po poklicu je gradbeni tehnik in kot samostojni podjetnih že od leta 1989 – 32 let – uspešno vodi dejavnost z 10 zaposlenimi. Poleg gospodarske dejavnosti, ki zahteva celodnevno aktivnost pa je vedno našel čas za športne in kulturne dejavnosti.

Že v mladosti je bil zapisan športu. Kot zagrizen mladi nogometaš je zavzeto treniral in za ekipo Renč dosegal vidne rezultate. V tem času so v Renčah zrasli tudi številni dobri mladi nogometaši, ki so v naslednjih letih igrali za člansko moštvo. Rajko je v tem času pomagal tudi goriškemu nogometnemu klubu in je 4 leta igral v I. ligi. Zaradi poškodbe ni mogel več intenzivno igrati, zato se je leta 1988 podal v trenerske vode in je vodil treninge za selekcije od kadetov, mladincev in članov v Renčah in Biljah. Nogomet mu je pomenil zelo veliko, zato je v letih med 1998 in 2010 tudi vodil Nogometni klub Renče kot predsednik.

Živi blizu reke Vipave in ta reka je vse Renčane vlekla nase. Pridružil se je vaterpolo ekipi, ki je takrat še trenirala pod mostom v Renčah. Tako je v letih 1978-80 z vaterpolisti dvakrat zapored osvojil republiško lovoriko.

Rajko podpira vse družbeno življenje v naši krajevni skupnosti in se zavzema za večjo prepoznavnost in povezanost krajevnih skupnosti in vseh prebivalcev naše občine. Je izjemni organizator in vodja, vztrajen in pogumen, predvsem pa odgovoren in spoštljiv. S svojim optimizmom in pripravljenostjo za vsako delo je veliko prispeval k razvoju in ugledu lokalne skupnosti.

V devetdesetih letih je bil član svet KS Renče ter od leta 1993 do 2000 tudi predsednik. V teh letih se je v Renčah zgodil praznik Mohorjevo na starem placu, ki ga še vedno praznujemo kot naš krajevni praznik. V času njegovega predsedovanja smo v Renčah odprti prostore zdravstvene ambulante. Delovati je začela tudi zobozdravstvena ambulanta.

V pobudah za nastanek nove občine je videl pomembno priložnost za nadaljnji hitrejši razvoj naših krajev, zato se je vključil v delovne priprave in se zavzemal za objektivno izmenjavo mnenj. Na drugih lokalnih volitvah v organe Občine Renče Vogrsko je bil v letu 2010 izvoljen kot član Občinskega sveta za mandat 4 let. Kvaliteta bivanja v naši občini je zanj pomembna, zato skozi različne funkcije sodeluje k izboljšanju življenja v naši občini.

Prav zaradi tega je v letu 2011 sprejel funkcijo poveljnika Civilne zaščite naše občine. Prizadeval si je vzpostavitev sistema varstva pred naravnimi in drugimi nesrečami, ki jih Civilna zaščita izvaja po zakonu. Kot poveljnik je operativno in strokovno vodil in usmerjal intervencijsko pripravljenost, kar je bilo vidno v večjih akcijah ob primeru poplav, raznih podorov, požarov na širšem območju občine.

V tem času je kot poveljnik CZ podprl idejo o ustanovitvi Gasilskega društva v naši občini. Pomagal je pri ureditvi gasilskega doma ter pridobitvi sredstev za začetek delovanja gasilcev.

Ne moremo mimo njegove vidne vloge pri organizaciji vsakoletnega Tabora preživetja v sodelovanju z Osnovno šolo Renče, tako na področji tehnične izvedbe v okviru CZ, kakor tudi pri animacijah otrok na samem taboru na Kremancah nad Renčami.

Kot poveljnik CZ je deloval do konca leta 2018.

Predlagatelj KS Renče predlaga Lasič Rajkota za letošnjega prejemnika Občinskega priznanja za večletne izjemne uspehe na področju družbenih dejavnosti v občini Renče – Vogrsko.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1. 3** **Nejc Kovačič**

Krajevna skupnost Vogrsko predlaga, da se g. Nejcu Kovačiču podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti.

Predlagateljica je podala naslednjo utemeljitev predloga:

Nejca Kovačiča večina pozna kot dirigenta Pihalnega orkestra Vogrsko, ki ga vodi od februarja 2016. Poleg tega pa je Nejc vsestranski trobentač, član skupine Dej še en litro, učitelj trobil v Godbeniški šoli Vogrsko, dirigent šolskega orkestra Vogrsko, član Il Disadattato e la sua orchestra, učitelj trobil v Doberdobu in na Glasbeni šoli Emila Komela Gorica ter idejni vodja festivala Pojmo (z)godbo. Glasbo nosi v sebi, saj je odraščal v izrazito glasbeni družini.

Njegovo poučevanje je obsežno, saj se sooča tako z učenci, starimi okrog 7 let, kot tudi s starejšimi člani Pihalnega orkestra. Dirigiranje orkestroma od njega zahteva veliko mero iznajdljivosti, potrpežljivosti in predanosti. Biti mora učitelj, prijatelj, sodelavec, motivator in zgled obenem. In vse to mu dobro uspeva.

Leta 2015 se mu je skupaj s sestro Kristino Saksida porodila ideja za izvedbo otroškega pevskega festivala Pojmo (z)godbo. Želja po oblikovanju festivala novega formata, ki bi k sodelovanju pritegnili tudi otroke izven Godbeniške šolske Vogrsko, je prerasla v priljubljen festival, ki je poznan tudi izven občinskih meja. Namen je promovirati slovenske pesmi ter spodbuditi otroke in mladostnike k nastopanju ob spremljavi šolskega pihalnega orekstra Godbeniške šole Vogrsko.

Nejc je dirigent Šolskega orkestra Vogrsko tudi v šolskem letu 2020/2021. Taktirke ni izpustil niti v času koronakrize, saj je kljub omejitvam ustvarjal na daljavo in z mladimi izvedel decembrski nastop preko video prenosa.

Prav tako je uspešen z vodenjem Pihalnega orkestra Vogrsko. To dokazuje uspeh, ki ga je poleti 2018 dosegel v Filadelfiji v Kalabriji. Orkester se je tam udeležil 10. mednarodnega glasbenega tekmovanja, na katerem se je predstavil s štirimi skladbami in osvojil 87 točk ter se domov vrnil s srebrno plaketo. Nejc si zasluži posebno zahvalo za ohranjanje neprekinjenega delovanja orkestra tudi v času koronakrize. Pihalni orkester je kljub situaciji namesto tradicionalnega božično-novoletnega koncerta uspešno izpeljal glasbeno voščilo in ga predvajal preko spleta. Posnetek si je ogledalo več kot 700 posameznikov. Ogledate si ga lahko na povezavi: <https://www.youtube.com/watch?v=U43gvP5ZXAc>. Ker tudi pustovanja ni bilo mogoče izvesti, je orkester pod Nejčevo taktirko pripravil video, s katerim je na humoren način pripomogel k preganjanju zime: <https://www.youtube.com/watch?v=qPnICQqqxXY>. Tudi ta posnetek je dosegel že skoraj 500 gledalcev in poslušalcev.

Pihalni orkester Vogrsko se bliža jubilejnemu 90. letu obstoja. Preigranih ur je bilo nešteto in kot številčen podmladek orkestra kaže, jih bo tudi v prihodnosti prav toliko. Združiti različne generacije ni lahko. Če pa jih povezuje resnična želja po ustvarjanju glasbe in vodi izkušen glasbeni vodja, je tudi tako združevanje izvedljivo.

Nejcu vse to uspeva, ker je predan svojemu delu ter zna s svojo energijo in srčnostjo povezovati ljudi iz različnih generacij in tako ustvarjati nepozabne dogodke.

Prepričani smo, da je na podlagi zapisanega in vsega, kar je Nejc Kovačič sposoben prispevati k prepoznavnosti celotne občine, razvidno, zakaj se nam zdi primeren kandidat za dodelitev občinskega priznanja. To bi bila obenem potrditev uspešnosti njegovega dosedanjega dela in hkrati zahvala za predanost.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**2. Podelitev Zlatega grba**

V postopku pregleda prispelih predlogov je ugotovila, da sta na javni razpis prispela dva predloga za podelitev Zlatega grba.

Komisija na podlagi obravnave in postopka ocenjevanja obeh predlogov predlaga Občinskemu svetu, da Zlati grb podeli kandidatu, ki je na podlagi izvedenega ocenjevanja prejel več točk, kot sledi:

**Alešu Buciku** se podeli Zlati grb Renče-Vogrsko.

**Predstavitev predloga:**

**2.1 Aleš Bucik**

Združenje SKUPAJ predlaga, da se g. Alešu Buciku podeli Zlati grb Občine Renče-Vogrsko.

Predlagatelj je podal naslednjo utemeljitev predloga:

Aleš Bucik, vsem občanom dobro poznan kot prvi župan Občine Renče-Vogrsko. Njegovo županovanje je trajalo tri zaporedne mandate – 12 dolgih, a zelo produktivnih let.

V letu 2006 je Bucik bil izvoljen na funkcijo župana tedaj novoustanovljene Občine Renče-Vogrsko. Vendar to še ni bila institucija kakršno si predstavljamo ob besedi »občina« - potrebno jo je bilo šele ustvariti. S ciljem ustvariti odličen servis za občane, je bilo potrebno pripraviti osnovne akte, zaposliti uslužbence v občinsko upravo in urediti poslovne prostore. Bucik je imel znanje, pogum, dobro ekipo, pa tudi kanček sreče. Ob nastopu funkcije je namreč bil že izkušen podjetnik, bil je v tistih letih in tistem življenjskem obdobju, ko mu energije in zamisli ni manjkalo, člani občinskega sveta so dihali kot eden, člani krajevnih skupnosti so bili zagnani in kooperativni, in z dobrim nosom za ljudi je z leti uspel v občinski upravi zaposliti ljudi, ki so bili komplementarni in kompetentni ter so prepoznali njegove vrednote in mu skoraj vedno sledili. In tako je občina dobila zalet.

Ko je bila občina v zanosu, je bil ključnega pomena dober krmar. In Bucik je zagotovo to bil. Ne glede na to, da je bila občina infrastrukturno zelo podhranjena in je Buciku bila v interesu izvedba ključnih investicij, enakomerno razporejenih po vseh treh krajevnih skupnostih, je vedel, da je za občane najpomembnejše, da se dobro počutijo. Zato je v prvi vrsti poskrbel za družbeno življenje.

Veliko je dal na povezovanje. Društva – kulturna, športna, stanovska…, je spodbujal k sodelovanju na način, da so vsi postajali boljši. Tekmovalnost je bila pomembna, ponosen je bil na uspehe občinskih športnikov, kulturnikov in vseh, ki so posegali po rezultatih. A zavedal se je, da je prava vrednost v pripadnosti in zato je posebno mesto zasedalo škuljanje. Za dan vstaje slovenskega naroda, 22. julija, je organiziral škuljado, ki je postala tradicionalna.

Ne samo šport, tudi kultura mu ni bila tuja. Ves čas županovanja je vestno skrbel, da občani niso bili lačni kvalitetnih kulturnih poslastic. Bil je pobudnik pevskih večerov na Vogrskem in glasbenih večerov v Bukovici. Promoviral je našega Zorana Mušiča, pomagal in spodbujal izdajanje vseh vrst literature. Kulturne dogodke je postavil na višji nivo. Tudi mlade je spodbujal k druženju. Ker ni iskal konfliktov temveč rešitve, jih je usmeril k selitvi izvajanja mladinske dejavnosti s centra vasi na rob, ob takrat zanemarjeno jezero, ki ga danes vsi poznamo kot čudoviti Lakeness. Bucik je in je bil človek, ki je znal iz vseh iztisniti najboljše za dosego skupnih ciljev.

Pomemben pa mu je bil tudi vsak posamezni občan. Ni mu bilo težko posvetiti se prav vsakomur, ki se je želel z njim sestati, se mu potožiti, mu kaj predlagati, ga kritizirati… Preko 1000 obiskov je imel na govorilnih urah v času županovanja, kar priča, da je res znal prisluhniti ljudem in jih tudi motivirati.

Prav njegov posluh in ostro oko, odličen spomin in neverjetna iznajdljivost sta mu pomagala, da je našel rešitve za zadeve, ki so se leta zdele nerešljive. Tako je npr. po dolgem času bilo izdano gradbeno dovoljenje za renško obvoznico. Kulturni dom v Bukovici je prišel v last občine in krajevne skupnosti, dvorana je dobila uporabno dovoljenje, na Vogrskem je bila zgrajena večnamenska dvorana. In še bi lahko naštevali. Bucik se je iskreno trudil za enakomeren razvoj vseh treh krajevnih skupnosti. Poskrbel je, da so se preuredili vrtci in šole, da so se uredili sakralni objekti…

Nenazadnje pa ne gre prezreti dejstva, da je v letu 93 začel z obnovo Dvorca Vogrsko in ga tako rešil propadanja. Obnovo je uspešno izpeljal, za kar je dobil nagrado krajevne skupnosti. To je bil za tiste čase tako pomemben projekt, da se je otvoritve udeležil sam predsednik države.

Omeniti pa velja tudi dejstvo, da je bil bucik ustanovni član in prvi predsednik Lions kluba Vogrsko.

Aleš Bucik ni bil samo župan, bil je dober gospodar s posluhom za ljudi, družbo, kulturo in krajino.

Aleš Bucik ima in bo imel posebno mesto v zgodovini naših krajev.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**3. Podelitev Izredne nagrade**

Komisija na osnovi petega člena Odloka o priznanjih Občine Renče-Vogrsko predlaga Občinskemu svetu, da se g. Angelu Mlečniku kot posebno priznanje podeli Izredno nagrado za večletne vidne in pomembne dosežke na področjih družbenih dejavnosti, med katerimi najbolj izstopajo sodelovanje pri izgradnji Kulturnega doma Bukovica, pobratenje Krajevne skupnosti Renče s Štarancanom in pobratenje Krajevne skupnosti Bukovica-Volčja Draga z Občino Sovodnje, kot sledi:

**Angelu Mlečniku** se podeli Izredno nagrado Občine Renče-Vogrsko za večletne vidne in pomembne dosežke na področjih družbenih dejavnosti.

**Predstavitev predloga:**

**3.1 Angel Mlečnik**

Krajevna skupnost Bukovica-Volčja Draga je v predlogu za podelitev Zlatega grba Občine Renče-Vogrsko za večletne izjemne uspehe, ki so trajno prispevali k razvoju in prepoznavnosti občine Renče Vogrsko g. Angelu Mlečniku, podala naslednjo utemeljitev predloga:

Angel Mlečnik se je rodil 4. avgusta 1926 v Bukovici, na sedanji Mlečnikovi kmetiji. Otroška leta njega, ter brata Andreja in sestre Zorke je zaznamovala italijanska okupacija naših krajev. Osnovno šolo je obiskoval v Bukovici, nato je nadaljeval s šolanjem na trgovski šoli v Gorici. Takratna Mlečnikova kmetija (Angel Mlečnik starejši) je bila za tiste čase zelo napredna, leta 1940 je prejela visoko priznanje, kot druga najboljša kmetija v državi.

Oče Angel Mlečnik starejši se je dobro zavedal, kako pomembna je izobrazba in znanje. Zato je sina Angela poslal na različne tečaje s področja sadjarstva-vinogradništva, živinoreje in mlekarstva. Strokovno pa je Angela vse bolj zanimalo strojništvo – nova kmetijska mehanizacija.

Po kapitulaciji Italije leta 1943 je v življenju Angela Mlečnika – še vedno najstnika – stroka in šolanje postavljeno na stranski tir. Zgodila se je Goriška fronta, zgodil se je požig vasi Bukovica in Volčja Draga. Morija 2. svetovne vojne je ob prihodu Nemcev postajala vse strahotnejša. Angel se je vključil v narodno osvobodilni boj in deloval na različnih področjih boja za osvoboditev izpod nemškega okupatorja.

Poleti leta 1946 najdemo Angela na upravno-političnem tečaju za delo na krajevnih ljudskih odborih. Prav na krajevnem odboru (KLO) Bukovica se je tudi zaposlil. A je prevladala njegova ljubezen do tehnike in kmetijske mehanizacije. Takrat še pod vodstvom očeta Angela Mlečnika starejšega je bil poslan v Italijo (1946), da poišče plug, ki bo primeren in dovolj kvaliteten za obdelavo kmetijskih površin v naših krajih. Plug naj bi zamenjal krampe, motike, pikone…

Plug, ki ga je kot prvega pripeljal v naše kraje iz Italije Angel Mlečnik, je danes razstavljen pred Biotehnično šolo v Šempetru. Enak plug je potem oral širom po Primorski in celo po nekdanji Jugoslaviji…. Ob ustanovitvi Kmetijske zadruge Simon Gregorčič Bukovica (1947) je postal vodja odseka za težko gradbeno mehanizacijo. Nadaljeval je izobraževanje na tehničnem področju, postal vodja Strojnega parka, kasneje pa direktor Strojnega parka v Kmetijskem kombinatu Vipava.

Leta 1960 mu je Zbornica za kmetijstvo in gozdarstvo LR Slovenije podelila diplomo za požrtvovalno delo v kmetijski strojni službi.

Obdobje, ko se je gradilo Kulturni dom v Bukovici, je posebno zanimivo. Celoten projekt je vodil Angel Mlečnik starejši… ki pa je sina Angela vpeljal v vse pore projekta in verjetno je danes eden redkih, ki pozna potek dogajanja ob gradnji tako velikega projekta….

Ob poklicnem delu je Angel vedno bil tudi družbeno angažiran. Ko se je po letu 1960 preselil v Renče, se je takoj vključil v družbeno in družabno dogajanje v kraju. Bil je med pobudniki mednarodnega sodelovanja KS Renče s Staranzanom, prav tako ima še vedno stike v imenu Zveze združenja borcev za vrednote NOB Slovenije, Krajevne organizacije Bukovca – Volčja Draga, ki je pobratena s sorodno organizacijo borcev iz Sovodenj ob Soči. Deloval je v številni odborih (načelnik Narodne zaščite, predsednik Pobratenja), vključeval se je gospodarsko-politično delo.

Leta 1990 se je preselil nazaj v Bukovico, svoj rojstni kraj. Ostaja družbeno aktiven, sodeluje v društvu upokojencev, udeležuje se različnih srečanj in dogodkov. V različnih zbornikih je bilo objavljeno več njegovih prispevkov (npr. prispevek v zborniku Bratje v svobodi), tudi za druge medije ja pripravil več prispevkov.

Sodeloval je pri Zborniku o KS Bukovica-Volčja Draga, njegovi krajši prispevki so bili objavljeni v različnih zbornikih. V osebnem pogovoru Angel še pove, da mu je ob vsem njegovem poklicnem in družbenopolitičnem delovanju vedno stala ob strani in ga podpirala njegova žena Frančiška.

Zaradi zgoraj napisanega Krajevna skupnost Bukovica-Volčja Draga predlaga, da občina Renče-Vogrsko podeli g. Mlečnik Angelu Zlati grb **Občine Renče-Vogrsko** za večletne izjemne uspehe oz. vrhunske dosežke na posameznih področjih družbenih in gospodarskih dejavnosti.

Predlogi sklepov:

SKLEP ŠT. 1

Na podlagi 3. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2021**

1. člen

Občina Renče-Vogrsko podeli Zlati grb Občine Renče-Vogrsko **g. Alešu Buciku.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko v letu 2021.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 2

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2021**

1. člen

Občina Renče-Vogrsko podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti **ga. Albinci Pisk.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko v letu 2021.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 3

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2021**

1. člen

Občina Renče-Vogrsko podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti **g. Rajku Lasiču.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko v letu 2021.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 4

Na podlagi 4. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2021**

1. člen

Občina Renče-Vogrsko podeli Plaketo Občine Renče-Vogrsko za večletne izjemne uspehe oz. vrhunske dosežke na posameznih področjih družbenih dejavnosti **g. Nejcu Kovačiču.**

1. člen

Priznanje Občine Renče-Vogrsko se podeli na slavnostni seji Občinskega sveta Občine Renče-Vogrsko v letu 2021.

1. člen

Ta sklep velja takoj.

Številka: Tarik Žigon

Datum: Župan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SKLEP ŠT. 5

Na podlagi 5. člena Odloka o priznanjih Občine Renče-Vogrsko (Uradne objave v občinskem glasilu, št 3/08 in 11/17) in predloga Komisije za mandatna vprašanja, volitve in imenovanja je Občinski svet Občine Renče-Vogrsko na \_\_\_. redni seji dne \_\_\_\_\_\_\_ sprejel naslednji

**SKLEP**

**o podelitvi občinskega priznanja v letu 2021**

1. člen

Občina Renče-Vogrsko podeli Izredno nagrado Občine Renče-Vogrsko za večletne izjemne uspehe, ki so trajno prispevali k razvoju in prepoznavnosti občine Renče Vogrsko, **g. Angelu Mlečniku.**

1. člen

Izredno nagrado Občine Renče-Vogrsko se podeli na slavnostni seji Občinskega sveta Občine Renče-Vogrsko v letu 2021.

1. člen

Ta sklep velja takoj.

Številka: Tarik Žigon

Datum: Župan